Sampo (uzņēmums)

Sampo Oyj (zināms arī kā Sampo Group) ir Somijas īpašumu un nelaimes gadījumu apdrošināšanas pakalpojumu grupas mātes uzņēmums. Galvenais birojs atrodas Helsinkos.

Sampo grupas darbojas ar zīmoliem If, Topdanmark un Hastings.
Uzņēmuma grupa darbojas Ziemeļvalstīs, Baltijas valstīs un Apvienotajā karalistē.
Līdz 2007. gadam Sampo darbojās arī banku sfērā (tagad Danske Bank piederošais Somijas Danske Bank Oyj), bet līdz 2023. gadam — arī dzīvības apdrošināšanā un ieguldījumu fondu biznesā (tagad Mandatum).

Sampo Oyj akcijas tiek kotētas Nasdaq Helsinki biržā (apzīmējums SAMAS) un ietilpst OMX Helsinki 25 indeksā. Lielākie akciju turētāji (2024. gada jūnijā): Solidium Oy (6,63 %), Varma pensiju fonds (4,43 %).

 Vēsture 
1999. gada 13. oktobrī Somijas valdība ar tai piederošo banku Leonia Oyj (agrāko Postipankki Oyj un Suomen Vientiluotto Oyj) un Somijas vadošais apdrošināšanas uzņēmums Vakuutusyhtiö Sampo Oyj (dibināts 1909. gadā) nolēma apvienoties. Apvienošanās stājās spēkā 2000. gada 31. decembrī, izveidojot uzņēmumu ar nosaukumu Sampo-Leonia Oyj. Uz to brīdi lielākie Sampo-Leonia akciju turētāji bija Somijas valdība (43 %), Unsa (9 %), Varma-Sampo pensiju fonds (4 %), Kaleva pensiju fonds (2,7 %) un Stora Enso (1,7 %).

2001. gada februārī uzņēmums iegādājās banku Mandatum Pankki; Leonia banka pārdēvēta par Sampo Pankki. Turpmāk Sampo Pankki nodarbojās ar finanšu pakalpojumiem individuālajiem klientiem, bet Mandatum specializējās investīcijās un noguldījumos. 2001. gada aprīlī grupas mātes uzņēmums pārdēvēts par Sampo Oyj.
2001. gadā Sampo iegādājās Norvēģijas uzņēmuma Storebrand piederošās akcijas Zviedrijas un Somijas kopuzņēmumā If. 2002. gada sākumā Sampo savu īpašumu un nelaimes gadījumu apdrošināšanas uzņēmumu Vakuutusyhtiö Sampo apvienoja ar If, iegūstot 38 % akciju uzņēmumā. 2004. gadā Skandia un Storebrand pārdeva visas tām piederošās If akcijas Sampo, un Sampo Oyj kļuva par If Skadeförsäkring Holding AB (publ) vienīgo akcionāru.

2007. gadā Sampo Pankki tika pārdots Dānijas Danske Bank. Sampo pievērsās tikai apdrošināšanas biznesam.
2008. gadā meitas uzņēmums Sampo Life mainīja nosaukumu uz Mandatum Life (Mandatum Henkivakuutusosakeyhtiö).
2009. gadā Sampo palielināja akciju daļu Nordea bankā līdz 20 %. 2010. gadā Nordea kļuva par Sampo asociēto uzņēmumu.

2011. gadā iegūti 20 % Dānijas apdrošināšanas uzņēmumā Topdanmark, tai kļūsot par Sampo asociēto uzņēmumu.
2015. gadā Sampo investēja Somijas uzņēmējdarbības un patērētāju informācijas pakalpojumu sniedzējā Asiakastieto (kopš 2020. gada jūnija Enento Group); 2020. gada jūlija beigās Sampo piederēja 12,2 % Enento Group kapitāldaļu.
2016. gadā Sampo dalība Topdanmark palielinājās līdz vairāk nekā 30 %. 2017. gadā Topdanmark kļuva par Sampo Group meitas uzņēmumu ar 45 procentiem kapitāldaļu.
2017. gada oktobrī Sampo paziņoja, ka iegādāsies 19,9 % Dānijas finanšu tehnoloģiju uzņēmuma Saxo Bank Group, kas specializējas tiešsaistes tirdzniecībā, akciju; darījums pabeigts 2018. gada septembrī.
2018. gada februārī Sampo un Swedish Nordic Capital ar NDX Intressenter (tagad Nordax Holding AB) starpniecību izteica piedāvājumu iegādāties visas Zviedrijas tiešsaistes bankas Nordax akcijas. Pēc piedāvājuma pabeigšanas 5. aprīlī Nordic Capital piederēja 63,75 % un Sampo 36,25 % Nordax Holding AB akciju.

2020. gada 5. augustā Sampo un Dienvidāfrikas investīciju uzņēmums Rand Merchant Investment Holdings (RMI) paziņoja par kopīgu piedāvājumu iegādāties Apvienotās Karalistes transportlīdzekļu apdrošinātāju Hastings par aptuveni 1,84 miljardiem eiro; darījums pabeigts 16. novembrī, Sampo ar iegūstot 70 % kapitāldaļu kopuzņēmumā Dorset Bidco, kas pārņēma Hastings Group Holdings Plc.
2020. gada novembrī Sampo sāka samazināt savu līdzdalību Nordea, pārdodot daļu institucionālajiem investoriem; dalība tika pakāpeniski samazināta, līdz 2022. gada aprīlī Sampo pabeidza Nordea akciju pārdošanu.
2021. gada 8. decembrī Sampo iegādājās RMI 30 % mazākuma īpašumtiesības Hastings un RMI piederošo iespēju līdz 2022. gada maijam iegādāties no Sampo 10 % Hastings pamatkapitāla. Tādējādi Hastings kļuva par Sampo pilnībā piederošu meitasuzņēmumu.
2022. gada novembrī Nasdaq Stockholm biržā tika uzsākta Sampo SDR tirdzniecība.

2023. gada 29. martā uzņēmuma valde ierosināja sadalīt Sampo Oyj, atdalot no tā ar dzīvības apdrošināšanas un ieguldījumu fondu biznesu saistītos meitas uzņēmumus, kas darbojās ar Mandatum zīmolu. Atdalīšana notika 2023. gada 1. oktobrī, izveidojot jaunu uzņēmumu Mandatum Oyj. Savukārt Sampo paturēja īpašumu un nelaimes gadījumu apdrošināšanas biznesu.
2024. gada 13. maijā tika pabeigta 19,83 % Saxo Bank A/S akciju pārdošana Mandatum; darījuma cena bija 302 miljonu eiro.
2024. gada 17. jūnijā Sampo izsludināja priekšlikumu Topdanmark A/S īpašniekiem akciju apmaiņai pret Sampo A klases akcijām.

 Meitas uzņēmumi 
 If 
Sampo pieder apdrošināšanas grupa If, kas reģistrēta Zviedrijā kā uzņēmums If Skadeförsäkring Holding AB (publ). Tā darbojas īpašumu un nelaimes gadījumu apdrošināšanas jomā Ziemeļvalstīs un Baltijas valstīs.

 Topdanmark 
Sampo Group pieder 48,9 % Dānijas apdrošināšanas uzņēmuma Topdanmark A/S akciju. Tas koncentrējas uz privāto, lauksaimniecības un MVU tirgu.

 Hastings 
Hastings ir viens no vadošajiem vispārējās digitālās apdrošināšanas pakalpojumu sniedzējiem Apvienotajā Karalistē, kas koncentrējas galvenokārt uz automašīnu, mikroautobusu, velosipēdu un mājokļu apdrošināšanas pakalpojumu sniegšanu.

 Sampo Latvijā 
 If 
1998. gada 1. aprīlī Latvijā dibināts Sampo meitas uzņēmums Apdrošināšanas akciju sabiedrība Sampo Latvija, kas nodarbojās ar nedzīvības apdrošināšanu. 2002. gada 4. janvārī, pēc Sampo apdrošināšanas biznesa apvienošanas ar If, uzņēmums pārdēvēts par Apdrošināšanas akciju sabiedrība If Latvia. 2009. gadā If Latvia pārveidota par Igaunijā reģistrētā If P & C Insurance AS Latvijas filiāli.

 Mandatum Life 
1999. gadā Sampo Latvijā no Hansabanka iegādājās apdrošināšanas uzņēmumu Apdrošināšanas akciju sabiedrība Hansa Apdrošināšana, kas dibināts 1997. gadā ar nosaukumu Narso. 2000. gada 12. janvārī uzņēmuma nosaukums mainīts uz Sampo Latvija Dzīvība. No 2001. gada 26. jūnija uzņēmuma nosaukums bija Sampo Dzīvība.

2007. gadā uzņēmums Sampo Dzīvība tika likvidēts. Tā vietā Latvijā darbojās Igaunijā reģistrētā uzņēmuma SE Sampo Life Insurance Baltic Latvijas filiāle. 2010. gadā mainīts nosaukums uz Mandatum Life Insurance Baltic SE Latvijas filiāle.

 Sampo Banka 
2004. gadā Sampo Latvijā iegādājās 1996. gadā dibināto banku Akciju sabiedrība Māras Banka. 2005. gadā tā pārdēvēta par Akciju sabiedrība Sampo Banka un palielināts tās pamatkapitāls. 2008. gadā tā tika reorganizēta par Danske Bank AS filiāli Latvijā ar zīmola nosaukumu Danske Banka, bet 2020. gada 23. martā likvidēta.

 BALTA 
1999. gada beigās un 2000. gada sākumā notika Sampo sarunas ar Latvijas apdrošināšanas uzņēmumu BALTA par tai piederošo BALTA akciju kapitāla daļas palielināšanu no 14,8 % līdz 72,4 %. 2000. gada 7. jūnijā Sampo paziņoja, ka nav panākta vienošanās ar BALTA akcionāriem.

 Atsauces 

 Ārējās saites 
 Sampo vietne


Kategorija:Helsinku biržā kotētie uzņēmumi